CELEX: E2020C0047
Language: sk
Date: 2020-05-25 00:00:00
Title: Delegované rozhodnutie Dozorného úradu EZVO č. 47/20/COL z 25. mája 2020, ktorým sa Nórsku povoľuje výnimka z niektorých spoločných pravidiel v oblasti bezpečnosti letectva podľa článku 14 ods. 6 nariadenia (ES) č. 216/2008 [2020/1248]

3.9.2020   
            
            
               SK
            
            
               Úradný vestník Európskej únie
            
            
               L 288/26
            
         
      DELEGOVANÉ ROZHODNUTIE DOZORNÉHO ÚRADU EZVO č. 47/20/COL
      z 25. mája 2020,
      ktorým sa Nórsku povoľuje výnimka z niektorých spoločných pravidiel v oblasti bezpečnosti letectva podľa článku 14 ods. 6 nariadenia (ES) č. 216/2008 [2020/1248]
      DOZORNÝ ÚRAD EZVO,
      so zreteľom na akt uvedený v bode 66n prílohy XIII k Dohode o EHP,
      so zreteľom na nariadenie Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES (1), v znení zmien (ďalej len „akt“), upravený na účely Dohody o EHP protokolom 1 k dohode a rozhodnutím Spoločného výboru EHP č. 163/2011, a najmä bodom 3 písm. e) prílohy k uvedenému rozhodnutiu,
      so zreteľom najmä na článok 14 ods. 6 a 7 aktu,
      so zreteľom na stanovisko výboru EZVO pre dopravu doručené 6. mája 2020 v podobe implicitného súhlasu, pričom pôvodná lehota na vydanie stanoviska sa v dôsledku krízy spôsobenej ochorením COVID-19 výnimočne predĺžila o jeden mesiac,
      keďže:
      Nórsko oznámilo Dozornému úradu EZVO (ďalej len „úrad“) a Európskej agentúre pre bezpečnosť letectva (ďalej len „agentúra“) svoj zámer odchýliť sa od požiadaviek ustanovenia FCL.905.SFI prílohy I k nariadeniu Komisie (EÚ) č. 1178/2011 (2) tým, že udelí inštruktorom letového výcviku na simulátore (ďalej len „inštruktori SFI“) oprávnenie na poskytovanie výcviku žiadateľom o osvedčenie SFI bez toho, aby spĺňali požiadavku mať aspoň trojročnú prax vo funkcii inštruktora typovej kvalifikačnej kategórie (ďalej len „inštruktor TRI“).
      V článku 14 ods. 6 aktu sa uvádza, že ak je možné dosiahnuť rovnakú úroveň ochrany inými prostriedkami ako uplatňovaním vykonávacích predpisov tohto nariadenia, členské štáty môžu bez diskriminácie z dôvodu štátnej príslušnosti udeliť povolenie, ktoré nie je v súlade s týmito vykonávacími predpismi.
      Podľa článku 14 ods. 7 aktu úrad na základe odporúčania agentúry vydaného 29. októbra 2019 (dokument č. 1094402) a opraveného 6. novembra 2019 (dokument č. 1095781) posúdil potrebu požadovanej výnimky a úroveň ochrany, ktorá z nej vyplýva. Úrad zohľadnil aj podobnú výnimku, ktorú Európska komisia v rozhodnutí Komisie 2014/69/EÚ (3) posúdila kladne a dospel k záveru, že pokiaľ sa splnia určité podmienky, podarí sa zabezpečiť úroveň ochrany rovnocennú úrovni, ktorá by sa dosiahla uplatnením spoločných pravidiel v oblasti bezpečnosti letectva.
      Podľa článku 1 rozhodnutia Spoločného výboru EHP č. 163/2011 a podľa úpravy stanovenej v bode 3 písm. a) jeho prílohy sa pod výrazom „členský(-é) štát(-y)“ rozumejú okrem významu v nariadení aj štáty EZVO.
      V súlade s článkom 14 ods. 7 aktu sa výnimka udelená jednému štátu EZVO oznámi všetkým štátom EZVO, ktoré sú tiež oprávnené uplatňovať uvedenú výnimku. Toto rozhodnutie by preto malo byť určené všetkým štátom EZVO. Opis každej výnimky a podmienok, ktoré sú s ňou spojené, by mal ostatným štátom EZVO umožňovať, aby v rovnakej situácii uplatnili uvedené opatrenie bez toho, aby bolo potrebné ďalšie schválenie zo strany úradu. Štáty EZVO by však uplatňovanie výnimiek mali oznamovať, keďže môže mať účinky aj mimo daného štátu EZVO.
      Opatrenia stanovené v tomto rozhodnutí sú v súlade so stanoviskom výboru EZVO pre dopravu,
      PRIJAL TOTO ROZHODNUTIE:
      
                  1.
               
               
                  Nórsko sa môže odchýliť od požiadaviek v ustanovení FCL.905.SFI prílohy I k nariadeniu (EÚ) č. 1178/2011, ako sa uvádza v prílohe k tomuto rozhodnutiu, pokiaľ sa dodržia podmienky uvedené v bode 4 prílohy k tomuto rozhodnutiu.
               
            
                  2.
               
               
                  Všetky štáty EZVO sú oprávnené uplatňovať to isté opatrenie podľa prílohy k tomuto rozhodnutiu. Štáty EZVO túto skutočnosť oznamujú úradu, agentúre a národným leteckým úradom.
               
            
                  3.
               
               
                  Toto rozhodnutie je určené členským štátom EZVO. Iba anglické znenie je autentické.
               
            
                  4.
               
               
                  Toto rozhodnutie sa oznámi Nórsku, Islandu a Lichtenštajnsku.
               
            
         V Bruseli 25. mája 2020
         
            Za Dozorný úrad EZVO, konajúc na základe splnomocnenia rozhodnutím č. 103/13/COL
         
         
            Högni KRISTJÁNSSON
            
               zodpovedný člen kolégia
            
         
         
            Carsten ZATSCHLER
            
               spolupodpisujúci ako riaditeľ pre
            
            
               právne a výkonné záležitosti
            
         
      
      
         (1)  Ú. v. EÚ L 79, 19.3.2008, s. 1.
      
         (2)  Nariadenie Komisie (EÚ) č. 1178/2011 z 3. novembra 2011, ktorým sa ustanovujú technické požiadavky a administratívne postupy týkajúce sa posádky civilného letectva podľa nariadenia Európskeho parlamentu a Rady (ES) č. 216/2008 (Ú. v. EÚ L 311, 25.11.2011, s. 1), upravené na účely Dohody o EHP protokolom 1 k dohode.
      
         (3)  Rozhodnutie Komisie 2014/69/EÚ zo 6. februára 2014, ktorým sa Švédsku a Spojenému kráľovstvu povoľuje odchýliť sa od niektorých spoločných pravidiel v oblasti bezpečnosti letectva podľa článku 14 ods. 6 nariadenia Európskeho parlamentu a Rady (ES) č. 216/2008 (Ú. v. EÚ L 39, 8.2.2014, s. 60).
   
   
      
         PRÍLOHA
         Výnimka z nariadenia (EÚ) č. 1178/2011 udelená štátom EZVO v súvislosti s oprávneniami a podmienkami týkajúcimi sa inštruktorov letového výcviku na simulátore
         1.   Opis žiadosti
         
         V ustanovení FCL.905.SFI prílohy I k nariadeniu (EÚ) č. 1178/2011 sa stanovujú oprávnenia inštruktorov letového výcviku na simulátore (SFI) a nepovoľuje sa inštruktorom SFI, aby poskytovali výcvik žiadateľom o osvedčenie SFI. V časti FCL sa udeľuje oprávnenie na poskytovanie tohto výcviku iba držiteľom osvedčenia inštruktora typovej kvalifikačnej kategórie (TRI), pokiaľ majú aspoň trojročnú prax ako inštruktori TRI.
         Nórska vláda listom z 11. júla 2019 (dokument č. 1080642) oznámila úradu svoj zámer odchýliť sa od požiadaviek ustanovenia FCL.905.SFI prílohy I. Európsku agentúru pre bezpečnosť letectva (ďalej len „agentúra“) nórska vláda upovedomila listom z 20. augusta 2019 (dokument č. 1084282).
         Nórsko navrhlo udeliť inštruktorom SFI oprávnenie poskytovať výcvik žiadateľom o osvedčenie SFI bez toho, aby spĺňali požiadavku mať aspoň trojročnú prax ako inštruktori TRI.
         2.   Posúdenie žiadosti
         
         2.1.   Potreba
         
         Podľa Nórska sa v súčasnom ustanovení FCL.905.SFI prílohy I k nariadeniu (EÚ) č. 1178/2011 inštruktorom SFI nepovoľuje poskytovať výcvik žiadateľom o osvedčenie SFI. V časti FCL sa na poskytovanie tohto výcviku oprávňujú len držitelia osvedčenia TRI, pokiaľ majú aspoň trojročnú prax ako inštruktori TRI. Mnohí inštruktori SFI, ktorí v Nórsku pôsobia ako školitelia kurzov SFI, nemôžu splniť túto požiadavku na trojročnú prax ako inštruktori TRI. Títo inštruktori SFI preto nebudú môcť naďalej pôsobiť ako školitelia kurzov SFI. Okrem toho by mnohí súčasní inštruktori SFI neboli schopní splniť požiadavky na inštruktorov TRI zo zdravotných dôvodov.
         Nórsko vyhodnotilo aktuálnu situáciu a dospelo k záveru, že neexistuje dostatok inštruktorov TRI na vyškolenie dostatočného počtu žiadateľov o osvedčenie SFI a uspokojenie potrieb týkajúcich sa výcviku v tomto odvetví. V dôsledku toho bude nedostatok kvalifikovaných inštruktorov, ktorí by poskytovali tento výcvik, a ak sa neudelí výnimka, naruší sa tým výcvik pilotov, najmä v oblasti obchodných/podnikových lietadiel.
         2.2.   Rovnocennosť úrovne ochrany
         
         Nórsko navrhlo, aby sa inštruktorom SFI, ktorí nespĺňajú požiadavku aspoň trojročnej praxe ako inštruktori TRI, umožnilo poskytovať výcvik žiadateľom o SFI. Takíto inštruktori SFI musia mať minimálne trojročnú prax v poskytovaní výcviku ako inštruktori SFI, dokončiť špecifický dvojdňový školiaci kurz pre školiteľov SFI, ktorý poskytuje školiteľ SFI, a úspešne absolvovať hodnotenie spôsobilosti. Nórsko ďalej navrhlo, aby títo inštruktori SFI museli v rámci výcvikového kurzu SFI úspešne absolvovať hodnotenie spôsobilosti s cieľom zachovať platnosť ich oprávnenia školiteľa SFI.
         Agentúra súhlasila s posúdením Nórska, podľa ktorého sa plánovanou výnimkou zabezpečuje úroveň ochrany rovnocenná úrovni, ktorá by sa dosiahla uplatňovaním spoločných pravidiel v oblasti bezpečnosti letectva, najmä pokiaľ ide o ďalší výcvik a navrhovanú kontrolu požiadaviek.
         3.   Opis výnimky
         
         Nórsko môže odchylne od ustanovenia FCL.905.SFI prílohy I k nariadeniu (EÚ) č. 1178/2011 udeliť inštruktorom SFI, ktorí nespĺňajú požiadavku aspoň trojročnej praxe ako inštruktori TRI, oprávnenie na poskytovanie výcviku žiadateľom o SFI.
         4.   Podmienky súvisiace s uplatnením výnimky
         
         Takíto inštruktori SFI musia mať minimálne trojročnú prax v poskytovaní výcviku ako inštruktori SFI, dokončiť špecifický dvojdňový školiaci kurz pre školiteľov SFI, ktorý poskytuje školiteľ SFI, a úspešne absolvovať hodnotenie spôsobilosti.
         5.   Všeobecná uplatniteľnosť výnimky
         
         Túto výnimku môžu uplatňovať všetky štáty EZVO za predpokladu, že sú splnené podmienky uvedené v bode 4.